મુંબઈ આરે કૉલોનીમાં વૃક્ષો કાપવા પર સુપ્રીમ કોર્ટની રોક, જાણો શું છે વિવાદ\nસુપ્રીમ કોર્ટે સવાલ કર્યો છે કે મહારાષ્ટ્ર સરકાર જણાવે કે જંગલોનું સ્ટેટ્સ શું છે. આ પહેલાં હાઈકોર્ટે આ અંગે થયેલી અરજીઓ ફગાવી દીધી હતી. 

મુંબઈની આરે કૉલોનીમાં મેટ્રોના શૅડ બનાવવા માટે 2700 જેટલાં વૃક્ષો કાપવાને મંજૂરી આપવામાં આવી હતી. જેનો પર્યાવરણપ્રેમીઓ અને સ્થાનિક લોકો મોટા પાયે વિરોધ કરી રહ્યા છે. 

શુક્રવારથી 24 કલાક દરમિયાન મુંબઈ મેટ્રો રેલ નિગમ લિમિટેડ દ્વારા આરે મિલ્ક કૉલોનીના 2000 કરતાં વધુ વૃક્ષો કાપી નાખ્યાં હોવાનું મીડિયાના અહેવાલો જણાવે છે, ત્યારે આરે કૉલોનીનો વિવાદ આખરે છે શું?

આરે કૉલોનીના વિવાદનું A ટૂ Z 

'મુંબઈનાં ફેફસાં' તરીકે પ્રખ્યાત આરે કૉલોનીમાં આદિવાસીઓનાં 27થી વધુ ગામો પણ આવેલાં છે. 13,000 હેક્ટરમાં ફેલાયેલા આ વિસ્તાર કેટલાંય પશુપંખીઓનું ઘર છે. 

આ મામલે વિવાદની શરૂઆત મ્યુનિસિપાલિટી દ્વારા મુંબઈ મેટ્રો રેલવે કૉર્પોરેશનને મેટ્રોના શૅડ બનાવવા આરે કૉલોનીના 2700 વૃક્ષો કાપવા અપાયેલી મંજૂરીથી થઈ. 

આ મામલે શહેરસ્થિત 'વનશક્તિ' નામના એક બિનસરકારી સંગઠને બૉમ્બે હાઈકોર્ટમાં અરજી દાખલ કરી અને આરે કૉલોનીના 1280 હેક્ટરના વિસ્તારને 'અનામત-જંગલ' કે 'સંરક્ષિત જંગલ' જાહેર કરવા માગ કરી. 

જોકે, રાજ્ય સરકાર, મહાનગરપાલિકા અને મુંબઈ મેટ્રો રેલવે કૉર્પોરેશન લિમિટેડ દ્વારા હાઈકોર્ટમાં આ મામલે તર્ક અપાયો કે સંબંધિત મામલે ઑક્ટોબર માસમાં અન્ય એક બેન્ચે આદેશ આપ્યો હતો, વળી આ અંગેની અરજી સુપ્રીમ કોર્ટમાં પણ કરાયેલી છે. જેથી હાઈકોર્ટ આ મામલે નિર્ણય ન લઈ શકે. 

સ્થાનિક રહેવાસીઓ અને પર્યાવરણકર્મીઓએ વૃક્ષો કાપવાના નિર્ણયનો વિરોધ નોંધાવ્યો. સાથે જ મેટ્રો-3 પ્રોજેક્ટ અંતર્ગત તૈયાર થનારા બસ ડેપોના નિર્માણ સામે પણ વાંધો લીધો. 

4 ઑક્ટોબરે બૉમ્બે હાઈકોર્ટે વૃક્ષો કાપવાનો વિરોધ કરતી તમામ અરજીઓ ફગાવી દીધી. 

જે બાદ શુક્રવારની રાતે આરે જંગલ ખાતે મોટી સંખ્યામાં લોકો એકઠા થઈ ગયા અને વૃક્ષો કાપી રહેલા તંત્રનો વિરોધ કરવા લાગ્યા. લોકોની સંખ્યા જોતાં પોલીસ તહેનાત કરી દેવાઈ. 

મુંબઈ પોલીસે મેટ્રોનિર્માણની આસપાસ સીઆરપીસીની કલમ 144 લાદી દીધી. આ કલમ જાહેરમાં લોકોને એકઠા થતાં અટકાવે છે. 

કલમ 144 લાગુ કરાયા બાદ 29 લોકોની ધરપકડ કરાઈ હતી. ધરપકડ કરાયેલા લોકો વિરુદ્ધ સરકારી અધિકારીઓને ફરજ બજાવતાં અટકાવવા સંબંધિત અને અન્ય કલમો લગાવાઈ હતી. જોકે, હાલ તેમને હાલ જામીન મળી ગયા છે. 

ધરપકડ કરાયેલા લોકોમાં શિવસેના અને કૉંગ્રેસના નેતાઓ પણ...\n\ntl;dr:
મુંબઈની આરે કૉલોનીમાં વૃક્ષો કાપવા માટે થયેલા વિવાદ બાદ હવે સુપ્રીમ કોર્ટે મહારાષ્ટ્ર સરકારને વધારે વૃક્ષો કાપવાની મનાઈ કરી દીધી છે.